  Анжелика Тихонова корреспондент Пичи Пурга ёросысь Шор Кечол гуртысь пиналъёс «Кышкыттэм питран» («Безопасное колесо») элькун вожвылъяськонын вормисе потӥзы. Со сярысь «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаез ивортэ. «Кышкыттэм питран» - со арысь аре ортчись ӵошатскон, кудзэ пиналъёс понна Сюрес вылын кышкыттэм ветлонэз радъянъя кун инспенкция ортчытэ Вожвылъяськон улсын пиналъёслэсь сюрес вылын мынон-ветлон куронъёсты тодэмзэс, эм юрттэт сётыны, руль бергатыны быгатэмзэс но автогородокын косонъёсты быдэстэмзэс чаклало. Нырысь ик вожвылъяськонъёс муниципал кылдытэтъёсын мынӥзы, нош 20-тӥ куарусёнэ ёросъёсын вормисьёс тужгес устозэ шараян понна Ижкаре люкаськизы. Финалэ 19 командаос пыриськизы. Та ӵошатсконэ котькуд пыриськись – вормись ини. Пыриськон понна уго рос-прос дасяськем кулэ. Мон оскисько, соос, кинъёс туннэ вормись уз но луэ, люкам тодон-валанзэс йыразы кельтозы. Озьыен, будэм берады тӥ чакласькись пыдын ветлӥсьёс но усто водительёс луоды! Алексей Горбачёв, Удмуртиысь транспортъя но сюрес возёсъя министрКотькуд команда куать уж быдэстӥз: куиньзэ теорияя, кыксэ практикая – автогородокын но велосипедэн ветлонъя станциын, огзэ – творчествоя. Эскерисьёс, шонер быдэстэмзэс сяна, ӝоглыксэс но чаклазы. Ӵошатсконъёслы йылпумъянъёсъя вормисе Пичи Пурга ёросысь Шор Кечол гуртысь шоръёзо школаысь пиналъёс потӥзы. Вуоно арын соос «Кышкыттэм питран» вожвылъяськонлэн росси люкетаз Удмуртилэсь данзэ утёзы Транспортъя но сюрес возёсъя министрлэн верамезъя, «Кышкыттэм питран» вожвылъяськон «Кышкыттэм но ӟечлыко автомобиль сюресъёс» йӧскалык ӵектослэн пиналъёсты сюрес вылын вӧсь луонлэсь утёнъя огез валтӥсез ужрадэз луэ. Сюрес вылын бырон учыръёсты матысь вить аръёсы ньыль поллы кулэстыны ужпум пуктэмын, соин ик алон уж бадӟым инты басьтэ.  Тегъёс: Мерлык Дышетон Ижкар Удмуртия пиналъёс ПичиПурга АлексейГорбачёв  